महिला जिला अस्पताल इन दिनों समस्याओं से जूझ रहा है। सबसे बड़ी समस्या बिजली की बनी हुई है। अघोषित कटौती के दौरान अस्पताल में प्रसूता महिलाआें को काफी परेशानी उठानी पड़ रही है। भीषण गर्मी के चलते संक्रामक बीमारी फैलने की आशंका भी प्रबल हो चली है। पीलिया, बुखार और डीहाइड्रेशन को लेकर चिकित्सक भी भयभीत हैं। तीन भर्ती वार्डों में 18 बेड है। लेकिन हालत यह है कि पंखा भी सभी कमरों में नहीं लगा है। बिजली नहीं रहने की स्थिति में पंखा डुलाकर तीमारदार मरीज को राहत पहुंचाने का कार्य कर रहे हैं। अस्पताल में भर्ती नीलम यादव पत्नी अनिल यादव निवासी नसोपुर, मंजू गुप्ता पत्नी दिनेश गुप्ता निवासी बेल्थरा, संध्या मिश्रा पत्नी राजेश मिश्र निवासी शाहपुर थाना हलधरपुर, नीतू सिंह पत्नी उदय सिंह निवासी हट्ठीमदारी ने बताया कि अस्पताल में बिजली कटने के बाद काफी फजीहत हो जा रही है। बच्चों को भी बुखार हो जा रहा है। लेकिन कोई व्यवस्था नहीं हो पा रही है। अगर यही हालत बनी रही तो जान पर भी आ जाएगी। हालांकि महिला सीएमएस डा. किरन का कहना है कि बजट का अभाव है। कई बार लिखकर शासन को अवगत कराया जा चुका है। उपलब्ध संसाधनोें से ही काम चलाया जा रहा है।